CELEX: 62020TN0729
Language: mt
Date: 2020-12-15 00:00:00
Title: Kawża T-729/20: Rikors ippreżentat fil-15 ta’ Diċembru 2020 – Aurubis vs Il-Kummissjoni

8.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/56
            
         
      Rikors ippreżentat fil-15 ta’ Diċembru 2020 – Aurubis vs Il-Kummissjoni
      (Kawża T-729/20)
      (2021/C 44/78)
      Lingwa tal-kawża: il-Ġermaniż
      
         Partijiet
      
      
         Rikorrent: Aurubis AG (Hamburg, il-Ġermanja) (rappreżentanti: S. Altenschmidt u J. Hoss, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea tat-8 ta’ Diċembru 2020 (referenza Ares (2020) 7439507 – 08/12/2020) u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      B’dan ir-rikors, ir-rikorrenti titlob l-annullament tad-deċiżjoni tat-8 ta’ Diċembru 2020 li permezz tagħha l-Kummissjoni, fil-kuntest ta’ proċedura għal miżuri provviżorji quddiem il-Verwaltungsgeticht Berlin (il-Qorti Amministrattiva ta’ Berlin, il-Ġermanja) u ta’ talba korrispondenti tal-Umweltbundesamt (l-Uffiċċju Federali għall-Ambjent, il-Ġermanja), irrifjutat li tikkoopera fit-trasferiment ta’ ċertifikati ta’ emissjoni sabiex jiġi ggarantit b’mod provviżorju d-dritt tar-rikorrenti għall-għoti bla ħlas ta’ kwoti ta’ emissjoni sabiex jiġi żgurat l-effett utli ta’ sentenza tal-Qorti tal-Ġustizzja fir-rinviju għal deċiżjoni preliminari C-271/20.
      Insostenn tar-rikors tagħha, ir-rikorrenti tinvoka l-motivi li ġejjin.
      
                  1.
               
               
                  Id-deċiżjoni tal-Kummissjoni tat-8 ta’ Diċembru 2020 tikkonċerna direttament u individwalment lir-rikorrenti. Hija għandha, għaldaqstant, locus standi.
               
            
                  2.
               
               
                  Fil-kuntest tal-għoti ta’ miżura provviżorja mitluba quddiem il-qrati nazzjonali, il-Kummissjoni għandha, minħabba l-prinċipju tal-garanzija ta’ protezzjoni ġudizzjarja effettiva stabbilita fid-dritt tal-Unjoni, tikkoopera sabiex jiġu ggarantiti, qabel ma jiddekadu, eventwali drittijiet għall-għoti ta’ ċertifikati ta’ emissjoni.
               
            
                  3.
               
               
                  Id-Direttiva 2003/87/KE (1) u r-Regolament (UE) Nru 389/2013 (2) jikkostitwixxu l-kuntest ġuridiku għal tali kooperazzjoni kif ukoll għat-trasferiment ta’ ċertifikati ta’ emissjoni lejn kontijiet nazzjonali.
               
            
         (1)  Direttiva 2003/87/KE tal-Parlament Ewropew u tal-Kunsill 2003/87 tat-13 ta’ Ottubru 2003 tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631).
      
         (2)  Regolament tal-Kummissjoni (UE) Nru 389/2013 tat-2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nri 920/2010 u 1193/2011 (ĠU 2013, L 122, p. 1).